Video: Wagters sit boef ore aanFoto: Skermskoot uit die video Die gemeenskapsforum, SA Crime Watch, het ŉ video op sosiale media gedeel waarin kringtelevisie die oomblik vasvang wanneer ŉ inbreker oor ŉ muur klim voordat twee bulterriërs hom aan sy broek gryp. Die video wys hoe die man stilletjies oorklim tot in die erf en net voordat hy sy voete op die grond sit, kom twee honde om die hoek gehardloop. Dit lyk eers asof die honde vriendelik naderkom, maar soos wat die man probeer retireer, is dit baie duidelik dat dié twee nie wil speel nie. Die honde ruk die man grond toe en hy veg verwoed terug om te probeer wegkom. Selfs met ŉ geskop en geslaan weier die honde om te los en die video wys verder hoe die man na ŉ ander deel van die erf hardloop. Die video is amper 30 000 keer op YouTube gekyk en meer as 1,3 miljoen keer op Facebook, met 3,500 kommentare en dit is 32 000 keer gedeel. Baie mense het ook kommentaar gelewer en gevra oor die welstand van die honde, terwyl ander foto’s van hul bulterriërs gedeel het en meen hulle is die beste waghonde. Daar is geen ander inligting oor waar die insident plaasgevind het nie, maar inligting onderaan die video dui aan dit het op 12 Januarie 2017 gebeur. https://youtu.be/b0o_vyr4b08